ລາວ ສົ່ງຜູ້ຕ້ອງສົງໄສ ສັງຫານລູກເຮືອຈີນ ໃຫ້ແກ່ປັກກິ່ງ
ເຈົ້າໜ້າທີ່ລາວ ໄດ້ສົ່ງທ້າວໜໍ່ຄຳ ຜູ້ຕ້ອງສົງໄສເປັນຫົວໜ້າຄ້າຢາເສບຕິດ ພົວພັນກັບການສັງຫານລູກເຮືອຈີນ ໃຫ້ແກ່ທາງການຈີນ
ທາງການລາວ ໄດ້ສົ່ງໂຕຜູ້ຕ້ອງສົງໄສເປັນຫົວໜ້າແກ່ງຄ້າຢາເສບຕິດ ທີ່ຖືກກ່າວຫາວ່າ ສັງ ຫານພວກລູກເຮືອຈີນ 13 ຄົນ ໃນເຫດຮ້າຍທີ່ເກີດຂຶ້ນໃນບໍລິເວນແມ່ນໍ້າຂອງຕອນເໜືອ ໃນ ເດືອນຕຸລາປີກາຍນີ້ ໃຫ້ແກ່ເຈົ້າໜ້າທີ່ຈີນແລ້ວ ທ້າວໜໍ່ຄຳຊຶ່ງເປັນຄົນມຽນມາຈາກລັດສານ ອາຍຸ 40 ກວ່າປີທີ່ສົງໄສວ່າມີບົດບາດໃນການ ລັກລອບຄ້າຢາເສບຕິດ ໃນເຂດສາມຫຼ່ຽມຄຳ ບ່ອນທີ່ຊາຍແດນຂອງລາວ ໄທແລະມຽນມາ ບັນຈົບກັນນັ້ນ ໄດ້ຖືກສົ່ງໂຕ ແຕ່ນະຄອນວຽງຈັນ ໄປຍັງນະຄອນຫຼວງປັກກິ່ງໃນວັນພະຫັດ ຜ່ານມາ ອີງຕາມລາຍງານຂອງອົງການຂ່າວຣອຍເຕີ້ແລະຂອງຈີນ ທ້າວໜໍ່ຄຳ ໄດ້ຖືກພົບເຫັນ ໃນການສືບສວນຮ່ວມຂອງ 4 ປະເທດວ່າ ພົວພັນໃນການຈັດ ແຈງ ກ່ຽວກັບການສັງຫານ ພວກລູກເຮືອຈີນ 2 ລຳ ໃນເດືອນຕຸລາ ປີກາຍ ຊຶ່ງເປັນອຸບັດ ເຫດທີ່ພາໃຫ້ຈີນສົ່ງເຮືອລາດຕະເວນຕິດອາວຸດແລະຕຳຫຼວດນໍ້າຈຳນວນນຶ່ງເຂົ້າຮ່ວມການ ປະຕິບັດງານໃນເຂດແມ່ນໍ້າຂອງຕອນເໜືອ ຫົວໜ້າຄ້າຢາເສບຕິດມຽນມາຄົນນີ້ ໄດ້ຖືກຈັບທີ່ເມືອງຕົ້ນເຜິ້ງແຂວງບໍ່ແກ້ວ ໃນພາກເໜືອ ຂອງລາວ ເມື່ອວັນທີ 25 ເມສາຜ່ານມາ ມີການກ່າວຫາວ່າ ທ້າວໜໍ່ຄຳ ເຄີຍເປັນອະດີດຜູ້ ຊ່ອຍຂຸນສ່າ ມື້ລາງລາຊາຄ້າຢາເສບຕິດພ້ອມທັງເປັນຜູ້ນຳຂອງກອງທັບເມືອງໄທ ແຫ່ງລັດ ສານທີ່ສະຫຼາຍໂຕໄປແລ້ວນັ້ນ ໂທລະພາບ CCTV ຂອງທາງການຈີນລາຍງານວ່າ ກຸ່ມຂອງທ້າວໜໍ່ຄຳ ຕົ້ນຕໍແລ້ວ ໄດ້ຈີ້ ເຮືອຈີນຢູ່ໃນມຽນມາ ມັດພວກລູກເຮືອໄວ້ ແລ້ວກໍຂົນຢາເສບຕິດໃສ່ເຮືອ ຫຼັງຈາກເຮືອເດີນ ທາງໄປຮອດໄທ ພວກເຂົາເຈົ້າໄດ້ສັງຫານລູກເຮືອຈີນ ແລ້ວກໍໂຍນລົງນໍ້າ ໃນປີ 2001 ຈີນ, ມຽນມາ, ໄທ ແລະລາວ ໄດ້ລົງນາມ ໃນຂໍ້ຕົກລົງຂົນສົ່ງສິນຄ້າຕາມລຳ ແມ່ນໍ້າແມ່ນໍ້າຂອງ